b"\n_START_ARTICLE_\nLadanas\n_START_PARAGRAPH_\nLadanas (arab. \xd9\x84\xd9\x8f\xd8\xa8\xd9\x8e\xd9\x91\xd8\xa7\xd9\x86\xd9\x8c\xc2\xa0= lubb\xc4\x81n, hebr. \xd7\x9c\xd7\x91\xd7\x95\xd7\xa0\xd7\x94\xc2\xa0= levonah) arba frankincensas (angl. Frankincense)\xc2\xa0\xe2\x80\x93 aromatin\xc4\x97 derva, gaunama i\xc5\xa1 bosvelijos (Boswellia) gen\xc4\x8diai priklausan\xc4\x8di\xc5\xb3 med\xc5\xbei\xc5\xb3, ypa\xc4\x8d smilkalin\xc4\x97s bosvelijos (Boswellia sacra). \xc5\xa0i derva pla\xc4\x8diai naudojama parfumerijoje ir smilkal\xc5\xb3 gamyboje._NEWLINE_Ladanas i\xc5\xa1gaunamas nulupant bosvelij\xc5\xb3 \xc5\xbeiev\xc4\x99 ir leid\xc5\xbeiant susidaryti sakams. Skirtingos klimato, dirvos s\xc4\x85lygos sudaro skirtingus sakus, net jei med\xc5\xbeio r\xc5\xab\xc5\xa1is ir ta pati. Bosvelij\xc5\xb3 derva pradedama rinkti med\xc5\xbeiams sulaukus 6-10 met\xc5\xb3. Paprastai renkama 3 kartus per metus. Tre\xc4\x8diojo rinkimo derva laikoma kokybi\xc5\xa1kiausia, nes joje daugiausia aromatini\xc5\xb3 med\xc5\xbeiag\xc5\xb3. Tiesa, d\xc4\x97l plataus naudojimo, bosvelij\xc5\xb3 populiacija nyksta, derv\xc5\xb3 rinkimo nualinti med\xc5\xbeiai duoda nevaisingas s\xc4\x97klas, med\xc5\xbeiai nuken\xc4\x8dia nuo gaisr\xc5\xb3, \xc5\xabsuo\xc4\x8di\xc5\xb3 antpuoli\xc5\xb3._NEWLINE_Prekyba ladanu vyksta jau bent 5000 met\xc5\xb3. Egiptie\xc4\x8di\xc5\xb3 sien\xc5\xb3 pie\xc5\xa1iniuose randama, kad ladanas b\xc5\xabdavo atgabenamas i\xc5\xa1 Punto \xc5\xbeem\xc4\x97s. Ladanas buvo vieni i\xc5\xa1 smilkal\xc5\xb3 naudojam\xc5\xb3 hebraj\xc5\xb3 Ketoret (smilkal\xc5\xb3 aukojimo) ritualuose. V\xc4\x97liau \xc5\xa1iuos smilkalus prad\xc4\x97jo naudoti ir graikai, rom\xc4\x97nai. \xc4\xae Europ\xc4\x85 ladano naudojimo tradicija gr\xc4\x85\xc5\xbeinta frank\xc5\xb3 kry\xc5\xbeinink\xc5\xb3. B\xc5\xabtent nuo to kilo pavadinimas frankincensas ('frank\xc5\xb3 smilkalai'). Svarbiausiu ladano gavybos centru buvo Omanas (vadinamoji Ladano \xc5\xbeem\xc4\x97). Sp\xc4\x97jama, kad pagrindiniu prekybiniu miestu buvo ding\xc4\x99s Iremo miestas. I\xc5\xa1 Omano po aplinkinius kra\xc5\xa1tus driek\xc4\x97si karavan\xc5\xb3 \xe2\x80\x9eSmilkal\xc5\xb3 kelias\xe2\x80\x9c. Smilkalai pasiekdavo net Kinij\xc4\x85._NEWLINE_Ladanas naudojamas parfumerijoje ir aromaterapijoje. Gar\xc5\xb3 distiliacijos b\xc5\xabdu i\xc5\xa1 sausos dervos gaunamas eterinis aliejus. Ladanas ir mira pla\xc4\x8diai naudojami smilkalai \xc4\xafvairiose krik\xc5\xa1\xc4\x8dioni\xc5\xb3 ba\xc5\xbeny\xc4\x8diose, musulmon\xc5\xb3, jud\xc4\x97j\xc5\xb3 liturgijoje. Derva yra valgoma ir naudojama tradicin\xc4\x97je medicinoje. Ajurvedoje ladanas i\xc5\xa1 pluo\xc5\xa1tin\xc4\x97s bosvelijos (Boswellia serrata) naudojamas artrito gydymui, moteri\xc5\xa1k\xc5\xb3 hormon\xc5\xb3 stiprinimui, \xc5\xbeaizd\xc5\xb3 gydymui, bendram sveikos, malonios nam\xc5\xb3 aplinkos k\xc5\xabrimui. I\xc5\xa1 ladano gaminami kvepalai, kiti parfumeriniai gaminiai."